Ayol kishi mudofaa vaziri bo‘lishi mumkinmi? Ha, juda ham mumkin

Fransiyaning yangi bosh vaziri Eduard Filipp tomonidan shakllantirilgan hukumat mamlakatning yangi saylangan prezidenti Emmanuel Makron tomonidan tasdiqlandi. 22 kishidan iborat yangi vazirlar mahkamasining 11 a’zosi ayollardir — buni gender tengligining haqiqiy tantanasi, desa bo‘ladi.
E’tiborli tomoni, ayollar rahbarlik qiladigan vazirliklar orasida nomidan faqat erkaklarga xos bo‘lgan idoralar ham bor. Masalan, Mudofaa vazirligi. Unga endi uch bolaning onasi, 52 yoshli Silvi Gular rahbarlik qiladi. Gular xonim bu lavozimni egallagan birinchi fransuz ayoli emas — prezident Jak Shirakning ikkinchi muddatida — 2002—2007-yillarda vazirlikka Mishel Allio-Mari xonim rahbarlik qilgan.
Shuningdek, Gular xonim ayni vaqtda o‘z mamlakati qurolli kuchlariga rahbarlik qilayotgan jahondagi yagona ayol ham emas — mudofaa vaziri lavozimida mehnat qilayotgan nozik jins vakillarini nafaqat Yevropada, balki Osiyoda ham, Amerikada ham, Okeaniyada ham uchratish mumkin.